บุญสิน พาดกลาง

พลเอก **บุญสิน พาดกลาง** (เกิดวันที่ 22 กันยายน พ.ศ. 2508)  เป็นอดีตนายทหารชาวไทย ปัจจุบันดำรงตำแหน่งนายทหารราชองครักษ์พิเศษ ที่ปรึกษาผู้บัญชาการทหารบก (พลเอก พนา แคล้วปลอดทุกข์) และที่ปรึกษาพิเศษของเลขาธิการสถาบันพระปกเกล้า (อิสระ เสรีวัฒนวุฒิ) อดีตแม่ทัพภาคที่ 2 รับผิดชอบพื้นที่ภาคตะวันออกเฉียงเหนือ มีบทบาทสำคัญในวิกฤตการณ์ชายแดนไทย–กัมพูชา พ.ศ. 2568

## ประวัติ
### ชีวิตส่วนตัว
บุญสิน พาดกลาง มีชื่อเล่นว่า "กุ้ง" เกิดวันที่ 22 กันยายน พ.ศ. 2508 ที่ตำบลบ้านดุง อำเภอบ้านดุง จังหวัดอุดรธานี บุญสินเป็นบุตรคนที่ 5 ในจำนวน 8 คน ของคุณพ่อที่เป็นตำรวจชั้นผู้น้อย และคุณแม่ที่เป็นแม่บ้าน วัยเด็กของบุญสินจึงต้องปลูกผักและหารายได้เสริม บุญสินเป็นนายทหารที่เน้นการลงพื้นที่ทำงานอย่างใกล้ชิดกับกำลังพลและประชาชน มีความห่วงใยในการปกป้องอธิปไตยของชาติอย่างเข้มแข็ง และมีบทบาทสำคัญในการช่วยเหลือประชาชนในยามประสบภัยพิบัติต่าง ๆ ในพื้นที่ภาคตะวันออกเฉียงเหนือ โดยเฉพาะการดูแลความมั่นคงตามแนวชายแดนไทย–กัมพูชา ในพื้นที่สามเหลี่ยมมรกต (ช่องบก) อำเภอน้ำยืน จังหวัดอุบลราชธานี

ภารกิจหลักที่บุญสินปฏิบัติเป็นประจำทุกเดือน คือการมอบเครื่องอุปโภคบริโภคแก่กำลังพล โรงเรียน และพี่น้องประชาชน รวมทั้งการทำนุบำรุงพระพุทธศาสนาด้วยการทำบุญและการสร้างพระพุทธรูปถวายวัด โดยมีความตั้งใจที่จะสร้างพระถวายวัดให้ครบ 20 แห่งในภาคตะวันออกเฉียงเหนือ ก่อนจะเกษียณอายุราชการในเดือนกันยายน พ.ศ. 2568 บุญสินมีบ้านพักในค่ายสุรนารี ซึ่งเป็นบ้านพักประจำตำแหน่งแม่ทัพภาคที่ 2 ที่มีห้องออกกำลังกายเฉพาะ และห้องพระ โดยมีวิถีชีวิตประจำวันที่ปฏิบัติอย่างสม่ำเสมอ ได้แก่ การตักบาตรในตอนเช้า การนั่งสมาธิ และการให้อาหารสัตว์เลี้ยง คือสุนัขที่รับมาอุปถัมภ์ภายในค่าย 

ด้านชีวิตครอบครัว บุญสินสมรสกับผู้ช่วยศาสตราจารย์ สุพางค์พรรณ พาดกลาง อดีตประธานสมาคมแม่บ้านทหารบก สาขากองทัพภาคที่ 2 ซึ่งปัจจุบันดำรงตำแหน่งรองผู้อำนวยการวิทยาลัยพยาบาลบรมราชชนนี กรุงเทพมีธิดาด้วยกัน 2 คน

บุญสินมีฉายาว่า "แม่ทัพมนต์แคน" เนื่องจากมีใบหน้าคล้ายกับมนต์แคน แก่นคูน นักร้องลูกทุ่ง

### ประวัติการศึกษา
บุญสินสำเร็จการศึกษาระดับประถมศึกษาจากโรงเรียนชุมชนบ้านดุง ระดับมัธยมศึกษาจากโรงเรียนบ้านดุงวิทยา รุ่นที่ 10 และได้รับประกาศนียบัตรวิชาชีพจากวิทยาลัยเทคนิคอุดรธานี ต่อมาเข้าศึกษาและสำเร็จการศึกษาจากโรงเรียนเตรียมทหาร รุ่นที่ 26 ระดับปริญญาตรีจากโรงเรียนนายร้อยพระจุลจอมเกล้า รุ่นที่ 37 หลักสูตรชั้นนายร้อย นอกจากนี้ยังสำเร็จหลักสูตรนายร้อยและนายพัน จากโรงเรียนทหารราบ ศูนย์การทหารราบ รวมถึงศึกษาระดับสูงและสำเร็จการศึกษาจากโรงเรียนเสนาธิการทหารบก หลักสูตรหลักประจำชุดที่ 77 และหลักสูตรป้องกันราชอาณาจักร วิทยาลัยป้องกันราชอาณาจักร (วปอ.) รุ่นที่ 61

### ประวัติรับราชการ
บุญสินมีเส้นทางการรับราชการที่เติบโตขึ้นในสายกองทัพภาคที่ 2 ซึ่งมีภารกิจหลักในการดูแลพื้นที่ภาคตะวันออกเฉียงเหนือของประเทศไทย นอกจากนี้ ในระหว่างที่ดำรงตำแหน่งผู้บังคับหน่วยเฉพาะกิจกรมทหารพรานที่ 22 บุญสินยังได้ปฏิบัติหน้าที่ในเหตุการณ์ความไม่สงบในชายแดนภาคใต้ของประเทศไทยเพื่อสนับสนุนการแก้ไขปัญหาความมั่นคงในพื้นที่ดังกล่าวเป็นระยะเวลาหนึ่ง

ตลอดระยะเวลารับราชการ บุญสินเคยดำรงตำแหน่งสำคัญในระดับผู้บังคับบัญชาและฝ่ายอำนวยการหลายตำแหน่ง ดังนี้
* ผู้บังคับกองพันทหารราบที่ 3 กรมทหารราบที่ 3
* ผู้บังคับหน่วยเฉพาะกิจกรมทหารพรานที่ 22
* เสนาธิการกองพลทหารราบที่ 3
* ผู้บังคับการกรมทหารราบที่ 3
* ผู้บัญชาการกองพลทหารราบที่ 3 (กองกำลังสุรศักดิ์มนตรี)
* ผู้บัญชาการกองพลทหารราบที่ 6 (กองกำลังสุรนารี)
* รองแม่ทัพภาคที่ 2
* แม่ทัพน้อยที่ 2
* แม่ทัพภาคที่ 2
* นายทหารราชองครักษ์พิเศษ สํานักงานราชองครักษ์ประจําพระองค์ หน่วยบัญชาการถวายความปลอดภัยรักษาพระองค์ (ตั้งแต่ 1 ตุลาคม 2568)
* ที่ปรึกษาผู้บัญชาการทหารบก (พลเอก พนา แคล้วปลอดทุกข์) (2 ตุลาคม 2568)
* ที่ปรึกษาพิเศษ เลขาธิการสถาบันพระปกเกล้า (รองศาสตราจารย์ อิสระ เสรีวัฒนวุฒิ) (8 ตุลาคม 2568)

ต่อมาพระบาทสมเด็จพระวชิรเกล้าเจ้าอยู่หัวมีพระบรมราชโองการโปรดเกล้าฯ พระราชทานยศให้พลโทบุญสิน ในฐานะนายทหารราชองครักษ์พิเศษ เป็นกรณีพิเศษ เป็น พลเอก โดยจะมีพิธีรับพระราชทานยศต่อหน้าพระบรมฉายาลักษณ์ในวันที่ 28 ธันวาคม พ.ศ. 2568 ณ อาคาร 606 สนามเสือป่า

## หลักสูตรทหาร

## กรณีเป็นข่าว

### กรณีวิกฤตการณ์ชายแดนไทย–กัมพูชา
วิกฤตการณ์ชายแดนไทยกัมพูชาเริ่มทวีความรุนแรงขึ้นเมื่อประเทศกัมพูชาระบุว่ากองทัพภาคที่ 2 สังหาร สิบเอก ซวน รูน (Suan Roan) โดยในช่วงกลางเดือนพฤษภาคม พ.ศ. 2568 ได้มีภาพถ่ายที่เผยแพร่ในสื่อมวลชนและสื่อสังคมออนไลน์ แสดงให้เห็นว่าทหารกัมพูชาได้ดัดแปลงภูมิประเทศและสร้างฐานที่มั่นด้วยการขุดสนามเพลาะ พร้อมเสริมกำลังพลเพิ่มเติมอีกประมาณ 100 นาย บริเวณเนิน 745 ในพื้นที่สามเหลี่ยมมรกต ต่อมา พล.ท.บุญสิน แม่ทัพภาคที่ 2 และ พล.ต.สมภพ ภาระเวช ผู้บัญชาการกองพลทหารราบที่ 6 และผู้บัญชาการกองกำลังสุรนารี ได้เปิดเผยว่ามีการตรวจสอบข้อเท็จจริงแล้วพบว่าการขุดสนามเพลาะดังกล่าวเป็นเหตุการณ์ที่เกิดขึ้นจริง กองทัพไทยจึงได้ส่งกำลังพลเข้าไปเจรจากับฝ่ายกัมพูชา เพื่อให้หยุดการดำเนินการในพื้นที่พิพาท และสามารถตกลงร่วมกันในการถอนกำลังออกจากพื้นที่ของทั้งสองฝ่าย พร้อมกำหนดให้มีการพบปะพูดคุยโดยปราศจากอาวุธ ตลอดจนจัดตั้งชุดลาดตระเวนร่วมกันเพื่อป้องกันเหตุปะทะซ้ำในอนาคต โดยภายหลังการเจรจาได้มีการเผยแพร่ภาพของทหารทั้งสองฝ่ายร่วมรับประทานอาหารกลางวันด้วยความเป็นมิตร เพื่อแสดงเจตจำนงในการคลี่คลายสถานการณ์อย่างสันติ นอกจากนี้วันที่ 21 มิถุนายน พ.ศ. 2568 พล.ท.บุญสินได้ใช้ดุลยพินิจตามอำนาจที่ได้รับผ่านคำสั่งของสภาความมั่นคงแห่งชาติ และกองทัพบกอนุมัติให้มีการปิดจุดผ่อนปรนการค้าช่องสายตะกู ในเขตอำเภอบ้านกรวด จังหวัดบุรีรัมย์ อย่างไม่มีกำหนด โดยให้เหตุผลด้านความมั่นคงแห่งชาติ ความปลอดภัยในชีวิตและทรัพย์สินของประชาชน รวมถึงความเหมาะสมในการปฏิบัติหน้าที่ของเจ้าหน้าที่ในพื้นที่ชายแดน[36] การตัดสินใจดังกล่าวนับเป็นการดำเนินมาตรการที่เคร่งครัดครั้งแรกนับแต่มีการมอบอำนาจจากส่วนกลาง และกลายเป็นจุดเปลี่ยนสำคัญในการตอบโต้เชิงนโยบายระหว่างไทยและกัมพูชาในระดับท้องถิ่น

### กรณีการรั่วไหลของบทสนทนาทางโทรศัพท์ระหว่างไทย–กัมพูชา
เมื่อวันที่ 18 มิถุนายน พ.ศ. 2568 มีการเผยแพร่คลิปเสียงที่อ้างว่าเป็นการสนทนาระหว่างแพทองธาร ชินวัตร นายกรัฐมนตรีไทย กับฮุน เซน ประธานพฤฒสภากัมพูชา บิดาของฮุน มาแณต นายกรัฐมนตรีกัมพูชา โดยในช่วงหนึ่งเธอกล่าวกับฮุน เซน ว่า พล.ท.บุญสิน เป็น "คนที่เป็นฝั่งตรงข้ามกับเรา" "พูดอะไรออกมาที่มันไม่เป็นประโยชน์ต่อประเทศชาติ" และกล่าวว่าการที่ พล.ท.บุญสิน ไปบรรยายกับนักเรียนโรงเรียนนายร้อยพระจุลจอมเกล้าเพราะ "เขาอยากดูเท่"

การตำหนิดังกล่าว เป็นการตำหนิให้ฮุน เซน ฟังผ่านทางโทรศัพท์ ซึ่งมี เฆลียง ฮวต รองผู้ว่าราชการกรุงพนมเปญ ประเทศกัมพูชา ทำหน้าที่เป็นล่าม นับเป็นแม่ทัพภาคที่ 2 คนแรกและคนเดียวของไทย ที่นายกรัฐมนตรีไทยตำหนิการทำงานให้ต่อหน้าประธานพฤฒสภากัมพูชา และอดีตนายกรัฐมนตรีกัมพูชาฟังทางโทรศัพท์ขณะที่กำลังปฏิบัติหน้าที่ 

หลังจากนั้น ทั้งฮุน เซน และแพทองธาร ต่างยอมรับว่าคลิปดังกล่าวเป็นการสนทนาระหว่างกันจริง โดยแพทองธารอ้างว่าคำพูดดังกล่าวเป็นเทคนิคการเจรจาต่อรองในการสนทนาส่วนตัว อย่างไรก็ตามอนุทิน ชาญวีรกูล รัฐมนตรีว่าการกระทรวงมหาดไทยและหัวหน้าพรรคภูมิใจไทย ได้นำเหตุการณ์คลิปเสียงดังกล่าวเป็นเหตุผลหลักในการถอนตัวออกจากการร่วมรัฐบาล

ภายหลังการเปิดเผยคลิปเสียงบทสนทนาระหว่างแพทองธารกับฮุน เซน แพทองธารได้ติดต่อทางโทรศัพท์ไปยัง พล.ท.บุญสิน แม่ทัพภาคที่ 2 เพื่อกล่าวคำขอโทษ และชี้แจงบริบทของบทสนทนาดังกล่าวว่าเป็นความพยายามในการลดความตึงเครียดตามแนวชายแดน นอกจากนี้ แพทองธารได้ให้สัมภาษณ์ยอมรับว่าคลิปเสียงดังกล่าวเป็นของจริง พร้อมทั้งแสดงความผิดหวังอย่างรุนแรงต่อการกระทำของฮุน เซน โดยยืนยันว่าจะไม่มีการติดต่อสื่อสารระหว่างกันอีก

ในวันที่ 19 มิถุนายน พ.ศ. 2568 แพทองธารได้ออกแถลงการณ์ขออภัยต่อประชาชนต่อกรณีที่เกิดขึ้น อีกทั้งย้ำว่ารัฐบาล กองทัพ และหน่วยงานที่เกี่ยวข้อง ยังคงทำงานร่วมกันอย่างมีเอกภาพ พร้อมเชิญชวนให้ประชาชนร่วมแรงร่วมใจในการแก้ไขปัญหาอย่างเป็นหนึ่งเดียวกัน

## เกียรติยศ
### รางวัล
* พ.ศ. 2569 - รางวัลเกียรติยศจักรดาว ศิษย์เก่าดีเด่น โรงเรียนเตรียมทหาร สาขาการบริหารปกครอง
* พ.ศ. 2568 - ปริญญาวิศวกรรมศาสตรดุษฎีบัณฑิตกิตติมศักดิ์ สาขาวิศวกรรมเครื่องกล มหาวิทยาลัยมหาสารคาม
* พ.ศ. 2568 - ปริญญาปรัชญาดุษฎีบัณฑิตกิตติมศักดิ์ สาขาวิชาวิศวกรรมโยธาและการบริหารงานก่อสร้าง มหาวิทยาลัยเทคโนโลยีราชมงคลตะวันออก วิทยาเขตอุเทนถวาย
* พ.ศ. 2568 - ปริญญาดุษฎีบัณฑิตกิตติมศักดิ์ สาขาวิชาผู้นำทางสังคม ธุรกิจ และการเมือง มหาวิทยาลัยรังสิต
* พ.ศ. 2568 - ปริญญาศิลปศาสตรดุษฎีบัณฑิตกิตติมศักดิ์ สาขาวิชาการจัดการ มหาวิทยาลัยวงษ์ชวลิตกุล
* พ.ศ. 2568 - รางวัลรัตโนบล มหาวิทยาลัยอุบลราชธานี
* พ.ศ. 2568 - รางวัลเข็มเชิดชูเกียรติพระธาตุพนม มหาวิทยาลัยนครพนม

### เครื่องราชอิสริยาภรณ์

## อ้างอิง

หมวดหมู่:ทหารบกชาวไทย
หมวดหมู่:นายพลชาวไทย
หมวดหมู่:แม่ทัพภาคที่ 2
หมวดหมู่:บุคคลจากโรงเรียนเตรียมทหาร
หมวดหมู่:บุคคลจากโรงเรียนนายร้อยพระจุลจอมเกล้า
หมวดหมู่:บุคคลจากโรงเรียนเสนาธิการทหารบก
หมวดหมู่:บุคคลจากวิทยาลัยป้องกันราชอาณาจักร
หมวดหมู่:ผู้ได้รับเครื่องราชอิสริยาภรณ์ ป.ช.
หมวดหมู่:ผู้ได้รับเครื่องราชอิสริยาภรณ์ ป.ม.
หมวดหมู่:ผู้ได้รับเหรียญจักรมาลา
หมวดหมู่:บุคคลจากจังหวัดอุดรธานี
หมวดหมู่:พลเอกชาวไทย